## Carlos Mazón destaca la creació de 80 aules d’atenció especialitzada per a oferir “una resposta educativa intensiva a l’alumnat amb dificultats”

*** Subratlla que esta mesura garantix que l’alumne que ho requerisca puga matricular-se en aules d’este tipus i assenyala que s’han habilitat noves unitats en centres a on no hi havia este recurs o a on no es disposava de vacants
* Ressalta “l’augment exponencial” de noves unitats específiques en centres ordinaris (UECO) i remarca l’aposta “per reforçar el vessant més social i inclusiu de l’educació”
* Realça que en este curs s’han complit els compromisos del Consell com l’educació gratuïta de 0 a 3 anys per a totes les famílies, l’entrada en vigor del districte únic i la consulta sobre la llengua base**

**València.**

El president de la Generalitat, Carlos Mazón, ha destacat la creació en dos anys de 80 aules d’atenció especialitzada per a oferir “una resposta educativa intensiva a l’alumnat amb dificultats d’aprenentatge”.

El cap del Consell ha afirmat que “amb esta mesura facilitem que cada alumne que ho requerisca puga matricular-se en aules d’este tipus”. “Per a fer-ho, -ha continuat- s’han habilitat noves unitats en centres a on no hi havia este recurs o a on no es disposava de vacants”.

A més, Mazón ha realçat “l’augment exponencial” d’unitats específiques en centres ordinaris (UECO), ja que, “davant de les 80 unitats noves creades en dos anys, l’anterior Govern Valencià va instaurar 56 en l’última legislatura”.

Estes aules especialitzades en Educació Infantil, Primària i Secundària Obligatòria, com a modalitat d’escolarització, permeten una doble resposta a l’alumnat amb necessitats educatives especials derivades de discapacitats greus i permanents.

Així, d’una banda, oferixen una resposta educativa intensiva i especialitzada, ja que disposen de recursos personals, materials i organitzatius específics i, d’altra banda, afavorixen que esta resposta es done en contextos normalitzats, a través de la presència i participació en les aules ordinàries.

Cal indicar que amb estes 80 aules creades per als cursos 2024-2025 i 2025-2026, la Comunitat Valenciana compta amb un total de 337 unitats específiques, de les quals 237 són d’educació Infantil i Primària i 100 de Secundària.

El curs 2024-2025 que acaba de concloure ha sigut el que ha experimentat un major creixement d’aules UECO, amb 41 davant de les 7 del curs 2020-2021, les 8 del curs 2021-2022, les 17 del curs 2022-2023 i les 24 del curs 2023-2024. Per al pròxim curs, 2025-2026, s’han habilitat 39 més, de les quals 17 seran en la província d’Alacant, 4 en la de Castelló i 18 en la de València.

D’esta manera, el nombre d’aules UECO total en cada província seran 157 en la d’Alacant, 54 en la de Castelló i 126 en la de València.

**El curs del canvi educatiu**

El president ha assegurat que “en este curs s’han complit els compromisos del Consell que han facilitat tant a les famílies com a l’alumnat la llibertat i l’impuls social que mereixen els valencians, alacantins i castellonencs”.

En este sentit, ha recordat que este curs ha sigut el primer en la Comunitat Valenciana amb l’educació universal i gratuïta de 0 a 3 anys per a totes les famílies, amb una inversió de la Generalitat de 163 milions d’euros.

A més, Mazón ha subratllat l’entrada en vigor del districte únic, amb el qual s’eliminen límits geogràfics a l’hora de triar centre educatiu. Així mateix, ha realçat que les mares i pares han participat en la consulta per a triar la llengua base en la qual volen que estudien els seus fills el pròxim curs, “en una clara aposta per la convivència, l’equilibri entre el valencià i el castellà i la capacitat de decisió de les famílies”.

Igualment, ha destacat la política de promoció i difusió, amb reconeixement a l’esforç per aprendre a través de la certificació automàtica de títols de valencià.

Així mateix, ha fet referència a l’increment de les hores setmanals de Matemàtiques, el reforç de la lectura i l’anglés, la introducció d’una nova matèria optativa sobre Educació Financera en 1r d’ESO, la recuperació l’assignatura de Música en 3r d’ESO, així com el retorn a les qualificacions numèriques en Secundària.

Fecha: 28/06/2025